《题武康唐伯南扫月轩》
宋代·范浚

竹影扫秋月，乃是仙人诗。至今幽隐士，想像沙塘陂。

开轩笑长风，坐看山月吐。修篁出清姿，会作婆娑舞。

莫遣儿辈觉，此乐无人知。谁家复多竹，风月同幽期。

幸当语竹弟，俗士久暌阙。主人倘无嫌，为扫石上月。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。